EELNÕU

15.09.2013

**OMAVALITSUSKORRALDUSE REFORMI SEADUS**

*Käesoleva seaduse eesmärk on luua Eestis pärast 2017. aasta oktoobris toimuvaid kohalike omavalitsuste volikogude valimisi elujõuline ning terviklik kohalike omavalitsuste struktuur, mis tagab kogu riigis elanikele ressursside tõhusa kasutamise abil kvaliteetsed ja kättesaadavad teenused võimalikult elukoha lähedal. Omavalitsuste tugevdamise ja kohaliku demokraatia arendamise kaudu luuakse eeldused piirkondade tasakaalustatud arenguks. Omavalitsuskorralduse reformi eesmärk on kohalike omavalitsuse üksuste üldise võimekuse tõstmine, tagades seeläbi kodanikele võrdsema kohtlemise, olenemata nende elukohast. Kohalike omavalitsuste suurema võimekuse tagab eelkõige nende piisav suurus ja kattuvus oma elanike igapäevaelu toimepiirkonnaga.*

**1. peatükk**

**ÜLDSÄTTED**

**§ 1. Seaduse reguleerimisala**

(1) Käesolev seadus sätestab omavalitsuskorralduse reformi läbiviimise alused ja korra, tähtajad, tõmbekeskuste loetelu ning haldusterritoriaalse korralduse muutmisega kaasnevate õiguste ja kohustuste üldpõhimõtted.

(2) Käesolevas seaduses sätestatud haldusterritoriaalse korralduse muutmisele kohaldatakse Eesti territooriumi haldusjaotuse seaduse sätteid, arvestades käesoleva seaduse erisusi.

**§ 2. Haldusterritoriaalse korralduse muutmine**

(1) Haldusterritoriaalse korralduse muutmine käesoleva seaduse tähenduses on ühe kohaliku omavalitsuse üksuse suurenemise või kahe või enama senise kohaliku omavalitsuse üksuse ühinemise tulemusena uue kohaliku omavalitsuse üksuse moodustamine (edaspidi *valdade ja linnade ühinemine*).

(2) Valdade ja linnade ühinemise tulemusena moodustuv kohaliku omavalitsuse üksus on ala, mis kattub suure osa seal elavate inimeste toimepiirkonnaga ja koosneb vähemalt ühest käesoleva seaduse § 2 lõikes 4 nimetatud tõmbekeskusest, sellega funktsionaalselt seotud asulatest ja nende tagamaal asuvatest paikkondadest ning kus elab üldjuhul vähemalt 5000 elanikku.

(3) Tõmbekeskus käesoleva seaduse tähenduses on toimepiirkonna keskne tiheasustatud asula, mis on piirkonna elanike jaoks kuni 30 minuti autosõidu kaugusel peamine sihtkoht, kuhu inimesed liiguvad igapäevase ja perioodilise teenuse tarbimiseks ning töö ja hariduse tõttu.

(4) Tõmbekeskused on:

1) Hiiumaal Kärdla linn;

2) Ida-Virumaal Avinurme alevik, Iisaku alevik, Jõhvi vallasisene linn, Kiviõli linn, Kohtla-Järve linn, Narva linn, Narva-Jõesuu linn ja Sillamäe linn;

3) Jõgevamaal Jõgeva linn, Mustvee linn ja Põltsamaa linn;

4) Järvamaal Aravete alevik, Koeru alevik, Paide linn ja Türi vallasisene linn;

5) Läänemaal Haapsalu linn ja Lihula vallasisene linn;

6) Lääne-Virumaal Haljala alevik, Kadrina vald, Kunda linn, Rakvere linn, Tapa vallasisene linn, Viru-Jaagupi alevik ja Väike-Maarja alevik;

7) Põlvamaal Põlva linn ja Räpina vallasisene linn;

8) Pärnumaal Häädemeeste alevik, Kilingi-Nõmme vallasisene linn, Pärnu linn, Pärnu-Jaagupi alev, Tõstamaa alevik ja Vändra alev;

9) Raplamaal Järvakandi alev, Kohila alev, Märjamaa alev ja Rapla vallasisene linn;

10) Saaremaal Kuressaare linn;

11) Tartumaal Alatskivi alevik, Elva linn, Kallaste linn ja Tartu linn;

12) Valgamaal Otepää vallasisene linn, Tõrva linn ja Valga linn;

13) Viljandimaal Karksi-Nuia vallasisene linn, Suure-Jaani vallasisene linn ja Viljandi linn;

14) Võrumaal Antsla vallasisene linn, Rõuge alevik, Vastseliina alevik ja Võru linn.

**2. peatükk**

**VALDADE JA LINNADE ÜHINEMINE VOLIKOGU ALGATUSEL**

**§ 3. Valdade ja linnade ühinemise algatamine**

(1) Kohaliku omavalitsuse üksus, mille territooriumil ei asu käesoleva seaduse § 2 lõikes 4 nimetatud tõmbekeskust, esitab valdade ja linnade ühinemiseks läbirääkimiste alustamise ettepaneku kohaliku omavalitsuse üksusele, mille territooriumil asub käesoleva seaduse § 2 lõikes 4 nimetatud tõmbekeskus.

(2) Kohaliku omavalitsuse üksus, mille territooriumil asub käesoleva seaduse § 2 lõikes 4 nimetatud tõmbekeskus, võib esitada valdade ja linnade ühinemiseks läbirääkimiste alustamise ettepaneku kohaliku omavalitsuse üksusele, mille territooriumil ei asu käesoleva seaduse § 2 lõikes 4 nimetatud tõmbekeskust.

(3) Juhul kui keegi ei soovi ühineda kohaliku omavalitsuse üksusega, mille territooriumil asub käesoleva seaduse § 2 lõikes 4 nimetatud tõmbekeskus, ühineb ta ise mõne teise kohaliku omavalitsuse üksusega, mille territooriumil asub käesoleva seaduse § 2 lõikes 4 nimetatud tõmbekeskus.

(4) Valdade ja linnade ühinemise tulemusena moodustuv kohaliku omavalitsuse üksus peab koosnema ühist piiri omavatest haldusterritooriumitest.

(5) Vallad ja linnad ühinevad volikogu algatusel Eesti territooriumi haldusjaotuse seaduse §-s 9 sätestatud korras, välja arvatud selle lõike 6 punkt 1 ning lõiked 7, 9 ja 10, ning arvestades käesolevas peatükis sätestatut.

**§ 4. Elanike arvamuse väljaselgitamine**

(1) Elanike arvamuse väljaselgitamisel küsitletakse moodustuva kohaliku omavalitsuse üksuse piiriga külgnevate kohaliku omavalitsuse üksuste inimesi asustusüksuse täpsusega, kas ühineda soovitakse ühinemisettepaneku saanud kohaliku omavalitsuse üksuse territooriumil asuva tõmbekeskusega või mõne teise kohaliku omavalitsuse üksuse territooriumil asuva tõmbekeskusega.

(2) Kui elanike arvamuse väljaselgitamise küsitluse tulemusena selgub, et soovitakse mõne territooriumiosa üleviimist ühe haldusüksuse koosseisust teise, ning asjaomased kohaliku omavalitsuse üksuse volikogud nõustuvad territooriumiosa üleviimisega, siis muudetakse valdade ja linnade ühinemise menetluse käigus ka vastavate haldusüksuste piire.

(3) Elanike arvamus selgitatakse välja Eesti territooriumi haldusjaotuse seaduse § 7 lõike 8 alusel kehtestatud Vabariigi Valitsuse määruses sätestatud korras.

**§ 5. Valdade ja linnade ühinemise taotlemine**

(1) Volikogu algatatud valdade ja linnade ühinemise algatamisel koostavad ühinevate kohaliku omavalitsuse üksuste volikogud ühinemisprojekti, milles sisalduvad:

1) moodustuva kohaliku omavalitsuse üksuse nimi, staatus, territooriumi suurus, alaliste elanike arv ja sümboolika kasutamine;

2) haldusterritoriaalse korralduse muutmisega kaasnevate võimalike organisatsiooniliste, eelarveliste ning muude varalisi kohustusi ja õigusi käsitlevate küsimuste lahendamine;

3) kõikides asustusüksustes, kus enne ühinemist paiknesid valla- või linnavalitsused, avalike teenuste osutamise korraldamisega seotud küsimuste lahendamine;

4) üleantava territooriumiosa suurus ja alaliste elanike arv, kui valdade ja linnade ühinemisel viiakse mõne kohaliku omavalitsuse üksuse territooriumiosa üle teise haldusüksuse koosseisu;

5) kokkulepped osavaldade ja valimisringkondade moodustamise kohta;

6) kaart mõõtkavas 1 : 50 000, kuhu on märgitud ühinemist taotlevate kohaliku omavalitsuse üksuste senised piirid, valdade ja linnade ühinemise tulemusena moodustuva kohaliku omavalitsuse üksuse piir ning kui valdade ja linnade ühinemisel viiakse mõni territooriumiosa ühe haldusüksuse koosseisust teise, lisatakse kaardile piirikirjeldus koos piirikoordinaatidega selle piirilõigu kohta, mis ei kattu kohaliku omavalitsuse üksuse seniste piiridega;

7) kokkulepped muude vajalikuks peetavate küsimuste osas.

(2) Kohaliku omavalitsuse üksus tagab avalikkusele võimaluse ühinemisprojektiga tutvuda ning määrab ettepanekute ja vastuväidete esitamise tähtaja, mis peab olema vähemalt kolm nädalat ühinemisprojektiga tutvumise algusest arvates.

(3) Kõik ühinevad kohaliku omavalitsuse üksused võtavad ühinemisprojekti vastu volikogu otsusega, millega otsustatakse ka valdade ja linnade ühinemise taotlemine (edaspidi *ühinemisotsus*).

(4) Ühinevate kohaliku omavalitsuse üksuste volikogud saadavad ühinemisotsuse maavanemale koos järgmise dokumentatsiooniga:

1) ühineva kohaliku omavalitsuse üksuse volikogu kinnitatud andmed valla- või linnaelanike arvamuse väljaselgitamise kohta;

2) asjaomasele volikogule esitatud ettepanekud ja vastuväited ning õiend, milles näidatakse nende saabumise kuupäev, esitaja ja volikogus läbivaatamise tulemus;

3) asjaomaste volikogude otsused haldusüksuste piiride muutmise kohta, kui valdade ja linnade ühinemisel viiakse mõni territooriumiosa ühe haldusüksuse koosseisust teise.

(5) Valdade ja linnade ühinemisotsus koos nõutava dokumentatsiooniga esitatakse maavanemale hiljemalt 2014. aasta 30. juuniks.

**3. peatükk**

**VABARIIGI VALITSUSE VOLITUSED VALDADE JA LINNADE ÜHINEMISEL**

**§ 6. Valdade ja linnade ühinemise algatamine**

(1) Hiljemalt 2014. aasta 30. augustiks algatab Vabariigi Valitsus korraldusega valdade ja linnade ühinemise nende kohaliku omavalitsuse üksuste kohta, mis ei vasta käesoleva seaduse § 2 lõikes 2 sätestatud tingimustele ja ei ole esitanud käesoleva seaduse § 5 lõikes 5 nimetatud tähtajaks ühinemisotsust koos nõutava dokumentatsiooniga.

(2) Valdade ja linnade ühinemiseks ettepaneku tegemisel võtab Vabariigi Valitsus arvesse käesoleva seaduse §-s 2 sätestatud tingimusi ja vajadust luua üle riigi üldise võimekusega kohalikud omavalitsused tagamaks kõigile elanikele vajalike teenuste kättesaadavus. Lisaks arvestab Vabariigi Valitsus, et iseseisva haldusüksusena säilitatakse kehtivates piirides Kohtla-Järve linn, Narva linn, Sillamäe linn ja Tallinn.

(3) Vallad ja linnad ühinevad Vabariigi Valitsuse algatusel Eesti territooriumi haldusjaotuse seaduse §-s 8 sätestatud korras. Elanike arvamuse väljaselgitamisele kohaldub käesoleva seaduse §-s 4 sätestatu.

**§ 7. Valdade ja linnade ühinemise otsustamine**

(1) Valdade ja linnade ühinemise otsustab Vabariigi Valitsus määrusega, milles sisalduvad:

1) moodustuva kohaliku omavalitsuse üksuse nimi ja staatus;

2) moodustuva haldusüksuse piirid.

(2) Kui elanike arvamuse väljaselgitamise küsitluse tulemusena selgub, et soovitakse mõne territooriumiosa üleviimist ühe haldusüksuse koosseisust teise ning asjaomased kohaliku omavalitsuse üksuse volikogud ei ole nõus territooriumiosa üleviimisega, võib Vabariigi Valitsus otsustada haldusüksuse piiride muutmise territooriumiosa üleviimiseks tuginedes elanike arvamusele. Sellisel juhul muudetakse valdade ja linnade ühinemise menetluse käigus ka vastavate haldusüksuste piire.

(3) Valdade ja linnade ühinemise määrus võetakse vastu hiljemalt 2015. aasta 31. jaanuaril. Haldusterritoriaalse korralduse ning sellest tulenev haldusüksuste nimistu muudatus valdade ja linnade kohta jõustuvad 2017. aastal kohaliku omavalitsuse volikogu valimistulemuste väljakuulutamise päeval.

**§ 8. Valla või linna maakondliku kuuluvuse muutmine**

Kui valdade ja linnade ühinemise tulemusena moodustuva haldusjaotuse tõttu on vajadus muuta maakondade piire, otsustab Vabariigi Valitsus valla või linna maakondliku kuuluvuse muutmise.

**4. peatükk**

**MUUD VALDADE JA LINNADE ÜHINEMISEGA KAASNEVAD ÕIGUSED JA KOHUSTUSED**

**§ 9. Linna staatuse säilitamine**

(1) Linna staatuses kohaliku omavalitsuse üksus, mille elanike arv on vähemalt 5000, võib säilitada ühinemise tulemusel moodustuvas kohaliku omavalitsuse üksuses linna staatuse, kui linna elanike arv moodustab vähemalt 1/2 linnaga ühinenud kohaliku omavalitsuse üksuste elanike koguarvust.

(2) Enne 2017. aastat ühinenud kohaliku omavalitsuse üksused, mis enne ühinemist olid linna staatuses ning mille elanike arv on vähemalt 5000, võivad taotleda haldusterritoriaalse korralduse muutmise käigus linna staatuse taastamist.

**§ 10. Osavalla või linnaosa moodustamine Vabariigi Valitsuse algatatud valdade ja linnade ühinemise korral**

Vabariigi Valitsuse algatatud valdade ja linnade ühinemise korral võib iga ühineva kohaliku omavalitsuse üksuse volikogu otsusega moodustada ühineva kohaliku omavalitsuse üksuse maa-alal osavalla või linnaosa tingimusel, et moodustatakse ka halduskogu. Ühinev kohaliku omavalitsuse üksus kinnitab osavalla või linnaosa põhimääruse, milles on kirjas ka halduskogu ülesanded. Ühineva kohaliku omavalitsuse üksuse maa-alal moodustatud osavalda või linnaosa ei või ühinemise tulemusena moodustunud kohaliku omavalitsuse üksus lõpetada esimese ühinemisjärgse valimisperioodi jooksul.

**§ 11. Õigusvõime ja õigusjärglus**

(1) Moodustuva kohaliku omavalitsuse üksusel tekib õigusvõime 2017. aastal kohaliku omavalitsuse volikogu valimistulemuste väljakuulutamise päeval.

(2) Moodustuva kohaliku omavalitsuse üksuse moodustamisega lõpetatakse ühinevad kohaliku omavalitsuse üksused kui avalik-õiguslikud juriidilised isikud.

(3) Ühinenud kohaliku omavalitsuse üksuste kõik hallatavad asutused lähevad moodustuva kohaliku omavalitsuse üksuse alluvusse ning ametiasutuste, sealhulgas linna- ja vallavalitsused, tegevus lõpetatakse või reorganiseeritakse.

(4) Moodustuv kohaliku omavalitsuse üksus on kõigi ühinenud kohaliku omavalitsuse üksuste õigusjärglane.

**§ 12. Õigusaktide kehtestamine ja kehtivus**

(1) Ühinenud kohaliku omavalitsuse üksuste õigusaktid kehtivad selle kohaliku omavalitsuse üksuse territooriumil, kus nad valdade ja linnade ühinemiseni kehtisid, kuni uue moodustunud kohaliku omavalitsuse üksuse õigusaktide kehtestamiseni.

(2) Uue põhimääruse kinnitamiseni tegutseb moodustunud kohaliku omavalitsuse üksus selle põhimääruse järgi, mille kinnitasid ühinevate kohaliku omavalitsuse üksuste volikogud enne valdade ja linnade ühinemist. Asjaomaste volikogude kinnitatud moodustuva kohaliku omavalitsuse üksuse põhimäärus jõustub valimistulemuste väljakuulutamise päeval. Kui asjaomased volikogud ei kinnita moodustuva kohaliku omavalitsuse üksuse põhimäärust enne valimistulemuste väljakuulutamise päeva, kinnitatakse see hiljemalt moodustuva kohaliku omavalitsuse üksuse volikogu esimesel istungil ning uue põhimääruse kinnitamiseni lähtub moodustunud kohaliku omavalitsuse üksus ühinemisprotsessis kokkulepitust.

(3) Moodustuva kohaliku omavalitsuse üksuse alluvusse minev hallatav asutus tegutseb kuni asutuse uue põhimääruse kehtestamiseni seni kehtinud põhimääruse järgi.

(4) Moodustuva kohaliku omavalitsuse üksuse arengukava vastuvõtmiseni ja üldplaneeringu kehtestamiseni kehtivad ühinenud kohaliku omavalitsuse üksuste arengukavad ja üldplaneeringud nendel territooriumidel, kus need enne ühinemist kehtestati. Moodustuva kohaliku omavalitsuse üksuse arengukava vastuvõtmiseni lähtutakse otsustamisel kõigi liitunud kohaliku omavalitsuse üksuste arengukavadest.

**§ 13. Töötajad ja ametnikud**

(1) Ühinenud kohaliku omavalitsuse üksuste töötajad lähevad ühinemise tulemusena üle moodustuva kohaliku omavalitsuse üksuse alluvusse. Töölepingu tingimused, mis ülemineval töötajal kehtisid ühinenud kohaliku omavalitsuse üksuse juures käesoleva seaduse jõustumise ajal, on siduvad moodustuvale kohaliku omavalitsuse üksusele kui uuele tööandjale.

(2) Ühinenud kohaliku omavalitsuse üksuste ametnikud, kelle ametikoht, teenistusülesanded ja ametinimetus kohaliku omavalitsuse üksuste ühinemise tõttu ei muutu või kelle ametinimetuse muutmisel ei muutu teenistusülesanded, jätkavad teenistust moodustuva kohaliku omavalitsuse üksuse koosseisus.

(3) Kui töötaja või ametniku senine teenistuskoht valdade ja linnade ühinemise tulemusena kaotatakse, pakutakse talle muud tema kvalifikatsioonile sobivat teenistuskohta moodustuva kohaliku omavalitsuse üksuse struktuuris vähemalt kaheks ühinemisjärgseks kalendriaastaks.

(4) Ühinenud kohaliku omavalitsuse üksuse senisele vallavanemale või linnapeale pakutakse muud tema kvalifikatsioonile sobivat teenistuskohta moodustuva kohaliku omavalitsuse üksuse struktuuris vähemalt kaheks ühinemisjärgseks kalendriaastaks.

**§ 14. Kulude katmine**

(1) Volikogu algatatud valdade ja linnade ühinemise korral eraldatakse riigieelarvest toetust kohaliku omavalitsuse üksuste ühinemise soodustamise seaduse alusel.

(2) Vabariigi Valitsuse algatatud valdade ja linnade ühinemisega kaasnevad otsesed kulud kaetakse riigieelarvest riigieelarve seaduse § 30 lõike 3 alusel kehtestatud korras.

**5. peatükk**

**RAKENDUSSÄTTED**

**§ 15. Valdkonnaseaduste muutmine**

(1) Regionaalminister analüüsib koostöös valdkonnaministeeriumidega omavalitsuskorralduse reformi rakendamiseks vajalikke muid kohaliku omavalitsuse korraldust reguleerivaid seadusi ja funktsionaalsete teenuste piirkondade rakendamist jäätmekäitluse, ühistranspordikorralduse, sotsiaalteenuste, tervishoiu ja hariduse valdkonnas. Õigusaktide muudatusettepanekud esitatakse Vabariigi Valitsusele hiljemalt 2016. aasta 31. jaanuariks.

(2) Valdkonnaministeeriumid koostöös regionaalministriga analüüsivad valdkonna avalike teenuste miinimumnõuete olemasolu ja esitavad Vabariigi Valitsusele hiljemalt 2016. aasta 31. jaanuariks õigusaktide muudatusettepanekud miinimumnõuete ja muude meetmete kehtestamiseks kohaliku omavalitsuse osutatavatele teenustele, mille tase kõige enam varieerub ning mis ei ole paljudele inimestele rahuldavalt kättesaadavad.

(3) Rahandusministeerium koos regionaalministri ja teiste valdkonnaministeeriumidega analüüsib kohalike omavalitsuste rahastamise korraldust, sealhulgas tasandusfondi aluseid, ning valdade ja linnade ühinemisega kaasnevaid muudatusi kohalike omavalitsuste rahastamises ning esitab õigusaktide muudatusettepanekud, mis muu hulgas sisaldavad asukohaeeliseid arvestavat omavalitsuste tasandusfondi mudelit, Vabariigi Valitsusele hiljemalt 2016. aasta 31. jaanuariks.

(4) Regionaalminister analüüsib koostöös valdkonnaministeeriumidega maavalitsuste funktsioone ja töökorraldust ning võimalust anda omavalitsuslikud ülesanded üle kohalikele omavalitsustele ning esitab õigusaktide muudatusettepanekud maavalitsuste reorganiseerimiseks Vabariigi Valitsusele hiljemalt 2016. aasta 31. jaanuariks.

(5) Regionaalminister valmistab koostöös asjaomaste ministeeriumidega ette Vabariigi Valitsuse seaduse ja muude vajalike õigusaktide muutmise regionaalministri ametikoha kaotamiseks alates 2018. aasta 1. jaanuarist. Õigusaktide muudatusettepanekud esitatakse Vabariigi Valitsusele hiljemalt 2016. aasta 31. jaanuariks.

**§ 16. Eesti territooriumi haldusjaotuse seaduse muutmine**

Eesti territooriumi haldusjaotuse seaduses tehakse järgmised muudatused:

**1)** paragrahvi 6 lõiked 1 ja 2 muudetakse ja sõnastatakse järgmiselt:

„(1) Vald või linn jaguneb asustusüksusteks.

(2) Asustusüksused on asulad, milleks on külad, alevikud, alevid ja vallasisesed linnad.“;

**2)** paragrahvi 6 lõiked 3 ja 4 tunnistatakse kehtetuks;

**3)** paragrahvi 6 lõige 5 muudetakse ja sõnastatakse järgmiselt:

„(5) Vabariigi Valitsus kehtestab määrusega asustusüksuste liigi, nime ja lahkmejoonte määramise alused ja korra.“;

**4)** paragrahvi 7 lõikest 4 jäetakse välja teine lause;

**5)** paragrahvi 7 lõikest 6 jäetakse välja lauseosa „, välja arvatud haldusterritoriaalse korralduse muutmise puhul, millega seotud kulude katteks eraldatakse riigieelarvest toetust kohaliku omavalitsuse üksuste ühinemise soodustamise seaduse alusel“;

**6)** paragrahvi 7 lõiked 7 ja 8 muudetakse ja sõnastatakse järgmiselt:

„(7) Haldusterritoriaalse korralduse ja haldusüksuse piiride muutmisel selgitatakse välja elanike arvamus, sealhulgas küla- ja asumiseltside arvamus. Haldusüksuste piiride muutmisel vastavalt maakorraldus- ja ehitusplaneerimisvajadustele võib välja selgitada vaid nende elanike arvamuse, keda piiride muutmine puudutab. Lisaks võib kohaliku omavalitsuse üksus selgitada välja nende valla või linna territooriumil asuva kinnisasja või eluruumi kui vallasasja omanike arvamuse, kes ei ole selle valla või linna elanikud.

(8) Haldusterritoriaalse korralduse ja haldusüksuse piiride muutmisega kaasneva elanike arvamuse väljaselgitamise ulatuse ja korra kehtestab Vabariigi Valitsus määrusega.“;

**7)** paragrahvi 8 lõiget 3 täiendatakse punktiga 11 järgmises sõnastuses:

„11) korraldada selle valla või linna elanike arvamuse väljaselgitamine ja esitada maavanemale volikogu kinnitatud andmed valla- või linnaelanike arvamuse väljaselgitamise kohta koos käesoleva lõike punktis 1 nimetatud otsusega;“;

**8)** paragrahvi 81 lõige 12 tunnistatakse kehtetuks;

**9)** paragrahvi 9¹ lõige 3 tunnistatakse kehtetuks;

**10)** paragrahvi 141 lõiget 5 täiendatakse pärast sõna „eelarvestrateegia“ sõnadega „ja arengukava“.

**§ 17. Kohaliku omavalitsuse korralduse seadus**

Kohaliku omavalitsuse korralduse seaduses tehakse järgmised muudatused:

**1)** paragrahvi 22 lõike 1 punkt 10 muudetakse ja sõnastatakse järgmiselt:

„10) haldusterritoriaalse korralduse ning haldusüksuse piiride ja nime muutmise algatamine, otsustamine, taotlemine ja nende kohta arvamuse andmine;“;

**2)** paragrahvi 22 lõiget 1 täiendatakse punktiga 101 järgmises sõnastuses:

„101) haldusterritoriaalse korralduse muutmisel tehtud ühinemislepingu ja ühinemisotsuse muutmine;“;

**3)** paragrahvi 45 lõikes 5 asendatakse number „10“ numbriga „101“;

**4)** paragrahvi 45 täiendatakse lõikega 6 järgmises sõnastuses:

„(6) Kohaliku omavalitsuse üksuste ühinemisel tehtud ühinemislepingu ja ühinemisotsuse muutmiseks esimese valimisperioodi jooksul on vajalik volikogu 2/3 koosseisu häälteenamus.“.

**§ 18. Kohaliku omavalitsuse volikogu valimise seadus**

Kohaliku omavalitsuse volikogu valimise seaduses tehakse järgmised muudatused:

**1)** paragrahvi 8 lõike 2 punktist 2 jäetakse välja lauseosa „viimase kahe valimisperioodi jooksul“;

**2)** paragrahvi 8 lõike 2 punkt 21 tunnistatakse kehtetuks.

**§ 19. Kohaliku omavalitsuse üksuste ühinemise soodustamise seaduse kehtetuks tunnistamine**

Kohaliku omavalitsuse üksuste ühinemise soodustamise seadus tunnistatakse alates 2018. aasta 1. jaanuarist kehtetuks.

**§ 20. Seaduse jõustumine**

(1) Käesolev seadus jõustub järgmisel päeval pärast selle Riigi Teatajas avaldamist.

(2) Käesoleva seaduse § 15 punktid 4, 5 ja 10 jõustuvad 2018. aasta 1. jaanuaril.

Riigikogu esimees Ene Ergma

Tallinn, Toompea „….“.............. 2013

Algatanud Vabariigi Valitsus

“…”……………………2013. a